
Megállapodás
amely létrejött egyrészről

a Budapest Főváros XIV. Kerület Zugló Önkormányzata, mint támogató (KSH jelzőszáma: 15514004-8411-325-01, adószáma: 15735777-2-42, székhelye: 1145 Budapest, Pétervárad u. 2. képviseli: Horváth Csaba polgármester), a továbbiakban: Zugló Önkormányzata,
másrészről

a Budapest Főváros XIII. Kerületi Önkormányzat, mint kedvezményezett (KSH jelzőszáma: 15735760-8411-321-01, adószáma: 15735760-2-41, székhelye: 1139 Budapest Béke tér 1., képviseli: dr. Tóth József polgármester), a továbbiakban: XIII. Kerületi Önkormányzat (együttes említésük esetén a továbbiakban Felek) között a mai napon, az alábbi feltételekkel:
I. Előzmények
Lakossági kezdeményezés alapján a Felek tárgyalást folytattak egymással a megosztott kezelésükben lévő Tatai utcára, a Tatai és a Futár utca kereszteződésébe kért gyalogátkelőhely létesítésének feltételeiről (a továbbiakban: beruházás).

A XIII. Kerületi Önkormányzat felajánlotta a beruházás tervezési és engedélyezési munkáinak lebonyolítását és annak finanszírozását, továbbá a kivitelezési munkák 50 %-ának viselését, a megvalósításhoz szükséges forrást a 2023. évi költségvetésében biztosítja. 

Zugló Önkormányzata a gyalogátkelőhely létesítését támogatta, a Képviselő-testületének …………. számú határozatával úgy döntött, hogy a kivitelezés költségeit 50 %-ban finanszírozza, a megvalósításhoz szükséges forrást a Zuglói Fejlesztési Alap terhére a 2023. évi költségvetésében biztosítja. 

A fentiek alapján a Felek a beruházás lebonyolításának és elszámolásának feltételeiről egymással az alábbi megállapodást kötik.

II. A Felek kötelezettségei
1. A Felek megállapodnak abban, hogy a XIII. Kerületi Önkormányzat beruházásában, de a Felek közös költségviselésével gyalogátkelőhelyet létesítenek a XIII. és XIV. kerület közigazgatási határán található, 26951/1 és 26951/2 helyrajziszám alatti Tatai utca 84. szám előtti útfelületen, a Tatai utca és a Futár utca kereszteződésében.

2. A beruházás tervezési és engedélyeztetési munkáit a XIII. Kerületi Önkormányzat végzi, viseli annak költségeit, amelyre vonatkozóan elszámolási igénnyel a Zuglói Önkormányzat felé nem él.

3. A beruházás lebonyolítási és műszaki ellenőrzési feladatait a XIII. Kerületi Önkormányzat saját költségén végzi el, ennek keretében megköti a beruházás elvégzéséhez szükséges szerződéseket, megteszi a szükséges nyilatkozatokat.

4. A beruházás kivitelezési költségeit a Felek 50-50 %-ban viselik azzal, hogy a kivitelezés teljes költségére a XIII. Kerületi Önkormányzat vállal pénzügyi kötelezettséget a kivitelezési szerződés megkötésével. Zugló Önkormányzata vállalja, hogy a kivitelezés műszaki átadás-átvételét követően, a kivitelezési munka igazolt teljesítése alapján, megfizeti a XIII. Kerületi Önkormányzat részére a kivitelezés költségeinek 50 %-át. A XIII. Kerületi Önkormányzat az elvégzett beruházás kivitelezési költségeinek 50 %-át jelentő értékéről a műszaki átadás-átvételt követő 15 napon belül számlát állít ki a műszaki átvétel napjával, mint teljesítési időponttal. Zugló Önkormányzata a számlát 15 napos fizetési határidővel vállalja kiegyenlíteni.
5. A Felek rögzítik, hogy a beruházás kivitelezési költsége tervezői költségbecslés szerint tervezetten nettó 15 349 730 Ft + áfa +1.534.973,-Ft+áfa tartalékkeret azaz mindösszesen 16.884.703,-Ft+áfa. Amennyiben a kivitelezés költsége az engedélyes terv alapján kapott árajánlattal igazoltan módosul, arról XIII. Kerületi Önkormányzat írásban tájékoztatja Zugló Önkormányzatát. 10 %-ot meg nem haladó mértékű eltérés nem teszi szükségessé a jelen megállapodás módosítását. 

6. A Felek egyezően nyilatkoznak, hogy a szerződésben vállalt kötelezettségekhez szükséges forrás a 2023. évi költségvetésükben rendelkezésre áll, annak megfizetéséhez szükséges felhatalmazással rendelkeznek.
7. A XIII. Kerületi Önkormányzat vállalja, hogy kijelölt kapcsolattartóján keresztül havonta tájékoztatást ad a tervezés és kivitelezés állásáról, ezen felüli ellenőrzési jogot a Felek nem biztosítanak Zugló Önkormányzatának a beruházás lebonyolításában.

8. A XIII. Kerületi Önkormányzat tájékoztatja Zugló Önkormányzatát, hogy a beruházás lebonyolítása, az útügyi szakmai és műszaki ellenőrzési feladatok ellátása a XIII. kerületi kezelésű utak, így a jelen beruházás tekintetében is a XIII. Kerületi Közszolgáltató Zrt. feladatköre az Önkormányzat vagyonáról és a vagyongazdálkodás szabályairól szóló Budapest Főváros XIII. Kerületi Önkormányzat 28/2012. (VII. 3.) számú rendeletének 29. § (5) bekezdése, valamint az Önkormányzattal létrejött Közszolgáltatási Szerződés alapján.  
9. A XIII. Kerületi Önkormányzat vállalja, hogy az engedélyköteles beruházás létesítési engedélyezési és forgalomba helyezési eljárását is intézi, amelynek eredményessége érdekében Zugló Önkormányzata vállalja, hogy minden szükséges tulajdonosi, közútkezelői és egyéb nyilatkozatot olyan időben megtesz, amellyel elősegíti a hatósági engedélyek megszerzését.

10. A Felek megállapodnak abban, hogy az értéknövelő beruházás XIV. kerületi közigazgatási területre eső vagyonnövekményét a XIII. Kerületi Önkormányzat a végleges forgalomba helyezést követő 60 napon belül Zugló Önkormányzatának, erről szóló vagyonátadási megállapodás keretében, mint közfeladatellátást szolgáló, térítéssel megvalósított beruházást átadja. A vagyonátadás feltétele a Felek közötti elszámolás megtörténte, a beruházás bekerülési összegnek 50 %-ának megfizetése Zugló Önkormányzata által.

III. Záró rendelkezések

1. A Felek a jelen Megállapodás aláírásával nyilatkozik arról, hogy a nemzeti vagyonról szóló 2011. évi CXCVI. törvény (a továbbiakban: nemzeti vagyontörvény) 3. § (1) bekezdés 1. pontja szerint átlátható szervezetnek minősülnek. 
2. Felek tudomásul veszik, hogy Budapest Főváros XIV. Kerület Zugló Önkormányzata Képviselő-testületének a közérdekű adatok közzétételéről és a közérdekű adatok megismerésére irányuló igények teljesítésnek rendjéről szóló 28/2014. (XI.18.) önkormányzati rendelete alapján- a személyes adatnak minősülő adatok kivételével- a honlapján közzéteszi a jelen Megállapodást teljes terjedelmében.
3. A Felek tudomásul veszik, hogy önkormányzattal kötött szerződések esetén a közpénzek felhasználásával érintett Szerződő Félként az információs önrendelkezési jogról és az információszabadságról szóló törvény rendelkezései a közzététel és adatvédelem tekintetében kötelezőek, annak betartása érdekében közreműködési kötelezettség áll fenn, tudomásul veszi, hogy üzleti titok címen nem tagadja meg a tájékoztatást a jelen megállapodás lényeges tartalmáról. 

4. Az információs önrendelkezési jogról és az információszabadságról szóló 2011. évi CXII. törvény (a továbbiakban: Info tv.) 27. § (3) bekezdése értelmében nem minősül üzleti titoknak az az adat, amelynek megismerését vagy nyilvánosságra hozatalát külön törvény közérdekből elrendeli, így a Felek kötelesek a jelen jogviszonnyal összefüggő közérdekből nyilvános adatra vonatkozóan - erre irányuló igény esetén - bárki számára tájékoztatást adni. Az Info tv. 27. § (3a) bekezdése szerint a tájékoztatási kötelezettség a közérdekből nyilvános adatok nyilvánosságra hozatalával vagy a korábban már elektronikus formában nyilvánosságra hozott adatot tartalmazó nyilvános forrás megjelölésével is teljesíthető.
5. Ha a jelen megállapodás kifejezetten másként nem rendelkezik, Felek a jelen megállapodás teljesítésével kapcsolatos nyilatkozataikat elektronikus levél útján közlik egymással. 

6. A Felek megállapodnak abban, hogy a jelen megállapodás céljainak megvalósítása érdekében egymással együttműködnek és a szerződéses célok megvalósítása érdekében a szükséges jognyilatkozatokat és intézkedéseket megfelelő időben – saját döntéshozatali eljárásuknak megfelelően – megteszik és az eljárásokat lefolytatják.

7. A Felek a jelen megállapodásban rögzített kötelezettségek teljesítése érdekében együttműködési kötelezettséget vállalnak, amelynek biztosítása érdekében az alábbi kapcsolattartókat jelölik ki:

Zugló Önkormányzata részéről:

Név: Hajdu Flórián alpolgármester
Cím: 1145 Budapest, Pétervárad u. 2.
Tel.: +36-1-872-9440
E-mail: hajdu.florian@zuglo.hu
XIII. Kerületi Önkormányzat részéről: 

Név: dr. Puchner Gábor alpolgármester

Cím: 1139 Budapest, Béke tér 1.

Tel.: +36-1-350-6092

E-mail: puchnergabor@bp13.hu

8. A jelen Megállapodásban nem, vagy nem teljeskörűen szabályozott kérdések tekintetében a magyar jog szabályai, különösen a Vagyonrendelet, a Polgári Törvénykönyvről szóló 2013. évi V. törvény rendelkezései az irányadóak.
9. A jelen Megállapodás mindkét fél általi aláírása esetén, az utóbb aláíró fél aláírásának napján lép hatályba és a Felek elszámolásáig, a vagyonátadási megállapodás létrejöttéig szól.
A Felek a megállapodást, mint közös érdekeikkel és elhatározásukkal mindenben egyezőt négy számozott oldalból álló öt példányban, jóváhagyólag írják alá.

	Budapest, 2023. február „     „
	

	……………………..
	………………………

	Horváth Csaba
	dr. Tóth József

Pénzügyi ellenjegyzés:



Jogi szempontból ellenőriztem:
…………………………………….

